РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број: 06-2/111-23

9. маj 2023. године

Б е о г р а д

**З А П И С Н И К**

**10. СЕДНИЦЕ ОДБОРА ЗА OБРАЗОВАЊЕ, НАУКУ,**

**ТЕХНОЛОШКИ РАЗВОЈ И ИНФОРМАТИЧКО ДРУШТВО**

**ОДРЖАНЕ 3. и 8. МАЈА 2023. ГОДИНЕ**

Седница је почела 3. маја 2023. године у 10,00 часова.

Седници је председавао проф. др Марко Атлагић, председник Одбора.

Седници су присуствовали чланови Одбора: др Живан Бајић, Жика Бујуклић, Дејана Васић, Љубинко Ђурковић, проф. др Бранимир Јованчићевић, Мирка Лукић Шаркановић, др Зоран Лутовац, Татјана Медвед, Драгана Миљанић, Ратко Николић, проф. др Владимир Обрадовић, Стојан Раденовић и проф. Др Јахја Фехратовић.

Седници нису присуствовали Наташа Ивановић, Ђорђе Косанић и проф. др Ђорђе Павићевић, чланови Одбора, нити њихови заменици.

Седници је присуствовала Ана Миљанић, заменик члана Одбора.

Седници су присуствовали представници:

- Министарства просвете: проф. др Маријана Дукић Мијатовић, државни секретар, проф. др Ивица Радовић, државни секретар, др Александар Јовић, помоћник министра за међународну сарадњу и европске интеграције и Бојан Тубић, помоћник министра за високо образовање;

-Министарства науке, технолошког развоја и иновација: проф. др Јелена Беговић, министарка, Вукашин Гроздић, државни секретар, др Марина Соковић, помоћник министра, Ивана Вукашиновић, помоћник министра и Владимир Радовановић, помоћник министра;

-Министарства спорта: Зоран Гајић, министар, Марко Кешељ, државни секретар, Дејан Бојовић, посебни саветник министра, Мирко Кантар, начелник одељења за развој и унапређење система спорта и Дејан Бакић, начелник одељења за финансијско-материјалне, аналитичке и информатичке послове.

Проф. др Марко Атлагић, председник Одбора отворио је 10. седницу Одбора за образовање, науку, технолошки развој и информатичко друштво, након чега је Одбор минутом ћутања одао почаст настрадалима у трагичном догађају у Основној школи „Владислав Рибникар“ у Београду, који се догодио непосредно пред почетак седнице, у којем су живот изгубили ученици и чувар школе.

Пошто није било писаних предлога за измену или допуну дневног реда, на предлог председника, Одбор је већином гласова, (11 гласова – ЗА, 3 - није гласало), усвојио следећи дневни ред :

1. Разматрање Информације о раду Министарства спорта за период јануар – март 2023. године (број: 02-781/23, од 20. априла 2023. године),
2. Разматрање Информације о раду Министарства науке, технолошког развоја и иновација за период јануар – март 2023. године (број: 02-809/23, од 25. априла 2023. године),

3. Разматрање Извештаја Министарства просвете у вези са случајем етикетирања доцената и професора Факултета политичких наука Универзитета у Београду (број: 9-528/23-3, од 12. априла 2023. године).

Пре преласка на рад по утврђеном дневном реду, усвојен је већином гласова (11 гласова – ЗА, 3 - није гласало), без примедаба, Записник 9. седнице Одбора, која је одржана 21. марта 2023. године.

Прва тачка**: Разматрање Информације о раду Министарства спорта за период јануар – март 2023. године (број: 02-781/23, од 20. априла 2023. године)**

Уводне напомене поводом ове тачке дневног реда изнео је Зоран Гајић, министар спорта. Истакао је да је Министарство спорта наставило са промоцијом и подстицајем бављења спортом у свим сегментима становништва. Као једну од кључних активности, навео је омасовљење и рекреативно вежбање. У извештајном периоду Национални савет за спречавање негативних појава у спорту формирао је пет радних група. Представници Министарства спорта присуствовали су округлом столу посвећеном говору мржње и насиљу мотивисаном мржњом. Када је реч о спортској инфраструктури, истакао је да Влада Републике Србије доследно спроводи принцип доступности равномерне регионалне развијености кроз реализацију пројекта изградње, опремања и одржавања објеката спортске инфрасатруктуре на територији целе Републике Србије. У плану је припрема националних тренажних центара, за које је добијена грађевинска дозвола. У оквиру спортске инспекције, извршено је укупно 12 инспекцијских надзора. У оквиру ИПА 2015 пројекта обухваћена су 24 пројекта, у 22 локалне самоуправе. Министар је навео да су у извештајном периоду обављене активности које подразумевају припрему промотивног материјала за представљање завршног пројекта у склопу планираног догађаја “Европска недеља могућности”, планирање и програмирање ИПА пројеката и сарадње са међународним фондовима. Кроз све досадашње билатералне сусрете, министри су увек наглашавали улогу спорта и рекреације у повезивању младе популације у региону и неопходност размене знања и искустава.

Након уводног излагања министра спорта, Марко Атлагић, председник Одбора је отворио дискусију и дао реч Драгани Миљанић, чланици Одбора.

Драгана Миљанић је предложила да се започета седница Одбора прекине и поново закаже за неки други дан, имајући у виду трагичан догађај у ОШ „Владислав Рибникар“ који се догодио непосредно пред почетак седнице.

Са овим предлогом су се сагласили Бранимир Јованчићевић, Владимир Обрадовић, Љубинко Ђурковић, Зоран Лутовац, Татјана Медвед и Живан Бајић, чланови Одбора, и затражили да се прекине започета седница и да се настави у неком другом термину.

Председник Марко Атлагић је прекинуо седницу Одбора за образовање, науку, технолошки развој и информатичко друштво и обавестио присутне чланове Одбора да ће о датуму наставка седнице бити благовремено обавештени.

**Седница је прекинута у 10,35 часова.**

**Седница је настављена у понедељак, 8. маја 2023. године, у 10,00 часова.**

Седници је председавао проф. др Марко Атлагић, председник Одбора.

Седници су присуствовали чланови Одбора: др Живан Бајић, Жика Бујуклић, Љубинко Ђурковић, проф. др Бранимир Јованчићевић, Ђорђе Косанић, Мирка Лукић Шаркановић, Татјана Медвед, Драгана Миљанић, проф. др Владимир Обрадовић, проф др Ђорђе Павићевић, Стојан Раденовић и проф. др Јахја Фехратовић.

Седници нису присуствовали чланови Одбора: Наташа Ивановић, Дејана Васић, Зоран Лутовац и Ратко Николић, нити њихови заменици.

Седници је присуствовала Радмила Васић, народна посланица која није члан Одбора.

Седници су присуствовали представници:

-Министарства просвете: проф. др Ивица Радовић, државни секретар, др Александар Јовић, помоћник министра за међународну сарадњу и европске интеграције и Бојан Тубић, помоћник министра за високо образовање;

-Министарства науке, технолошког развоја и иновација: проф. др Јелена Беговић, министарка, Вукашин Гроздић, државни секретар, др Марина Соковић, Ивана Вукашиновић и Владимир Радовановић, помоћници министра;

-Министарства спорта: Зоран Гајић, министар, Марко Кешељ, државни секретар, Дејан Бојовић, посебни саветник министра, Мирко Кантар, начелник Одељења за развој и унапређење система спорта и Дејан Бакић, начелник Одељења за финансијско-материјалне, аналитичке и информатичке послове.

Председник Марко Атлагић је отворио седницу и подсетио присутне чланове Одбора да је уводне напомене поводом прве тачке дневног реда министар Гајић изнео на почетку седнице, која је прекинута 3. маја.

У дискусији поводом ове тачке дневног реда учествовали су Бранимир Јованчићевић, Љубинко Ђурковић, Ђорђе Павићевић, Драгана Миљанић, Јахја Фехратовић, Татјана Медвед, Владимир Обрадовић, Живан Бајић и Радмила Васић, народни посланици.

Бранимир Јованчићевић, члан Одбора, се осврнуо на информацију коју је образложио министар Зоран Гајић и истакао да информација изискује полемику и дискусију. Истакао је да, након пажљивог слушања, свега неколико реченица је било посвећено спорту у основним и средњим школама. Господин Јованчићевић се осврнуо и на спорт у високом образовању и навео невероватну чињеницу да је на универзитетима укинуто физичко васпитање, тј. спорт.

Љубинко Ђурковић, члан Одбора, је изнео своје мишљење, да је очекивао, да ће након претходног прекидања седнице, наставак исте бити усмерен ка утврђивању узрока, као и сагледавању последица немилог догађаја који се десио у ОШ „Владислав Рибникар“ и да је то примарна тема о којој треба расправљати.

Марко Атлагић, председник Одбора, је рекао да усвојеним дневним редом није предвиђено разматрање трагичног случаја који се догодио, али да је на седницама Одбора већ најављен пројекат реафирмације васпитне улоге школе и друштва и да је то, иако дугорочан процес, кључ решавања проблема у васпитању школске омладине.

Ђорђе Павићевић, члан Одбора, је истакао да је готова јавна расправа о шест закона из области образовања, а да чланови нису упознати са током јавних расправа и да је било могуће информисати се само на сајту Министарства пoрсвете где и када се одржавају исте.

Председник Марко Атлагић је истакао да је на једној од претходних седница овог Одбора речено да ће бити организовано Јавно слушање поводом закона, пре њиховог уласка у скупштинску процедуру.

Драгана Миљанић, члан Одбора, је подсетила присутне о разлогу прекидања седнице и изнела своје мишљење да ни до дана наставка седнице нису стечени услови за њен наставак.

Јахја Фехратовић, члан Одбора, је истакао да је седница започета са утврђеним дневним редом, по којем треба да се одржи седница и да постоји могућност иницирања нове, посебне седнице, која ће се тицати догађаја у ОШ „Владислав Рибникар“. Истакао је да Министарство спорта, поред педагошке димензије и усавршавања кадра, треба да ради на обезбеђивању бољих услова, односно инфраструктуре, како би деца могла да се сигурно и квалитетно баве спортом.

Љубинко Ђурковић, члан Одбора, је напоменуо да догађај који се десио захтева хитне мере које Одбор треба да усагласи и донесе.

Председник Марко Атлагић је истакао да је Влада Републике Србије донела хитне мере, везано за безбедност у школама.

Татјана Медвед, члан Одбора, је истакла да је обавеза Одбора да ради по дневном реду. Упознала је присутне, да је као председница Пододбора за спорт, са својим члановима, обавила разговоре са представницима надлежних министарстава и институција ради утврђивања стања спорта у Србији, као и стања физичког васпитања у основним школама.

Владимир Обрадовић, члан Одбора, је рекламирао повреду Пословника (члан 70. и члан 75.) и напоменуо да преседавајући континуирано користи време као председавајући и улази у полемику са посланицима.

Живан Бајић, члан Одбора, је изразио саучешће породицама настрадалих и позвао колеге да не буде никакве политике, када је о овој теми реч. Осврнуо се на излагање министра и захвалио се њему лично, као и целом Министарству спорта, на њиховом ангажовању и раду и напоменуо да је од велике важности за све локалне самоуправе, имати министра који обилази „терен“ и раговара са представницима локалних самоуправа.

Истакао је да би било добро наћи начин да се деца баве спортом без улгања новчаних средстава родитеља, како би се спорт још више омасовио међу децом.

Радмила Васић, народни посланик који није члан Одбора, је поставила питање, зашто председник Одбора није поднео предлог за допуну дневног реда у вези са дешавањима и стравичној несрећи која се догодила. Поставила је и питање представницима Министарства просвете у вези мера које је Министарство предузело, како би деца била безбедна у школи и који је план у даљем периоду. Поставила је и питање бесплатног спорта за децу основног и средњег образовања.

Зоран Гајић, министар спорта, се осврнуо на излагања чланова Одбора, и напоменуо да спорт на факултетима за који кажу да је укинут, није никад ни био спорт, већ физичко васпитање, које јесте укинуто из разлога што се није спроводило. Напоменуо је и да се спорт, тј физичка култура, третира као интегрална појава где постоје три основна дела (физичко васпитање прешколског и школског узраста, спорт као такмичарска активност и рекреација). Истакао је и да је Министарство образовало Национални савет за спорт који се састоји од осам радних група. Што се тиче спорта, односно физичког васпитања на универзитету, он као такав једино постоји у Сједињеним Америчким Државама, јер мање профитабилни спортови немају лиге. Министар је навео да се физичко васпитање у задњих 20-ак година не остварује само кроз наставу физичког васпитања, већ и кроз секције. Осврнуо се и на обиласке локалних средина и истакао да тамо, где постоје градски спортски центри, проблеме представља превелики број запослених у градским спортским центрима и да постоји два до три пута више запослених, него што је потребно. Навео је да је кључни проблем недовољна спортска инфраструктура и да се технологија физичког вежбања непрестано мења. Министарство располаже буџетом од 4,3 милијарди динара и финансира 84 гранска савеза у 5 категорија, финансира 5 система, где је посебно значајан Савез за школски спорт. Посебна пажња се посвећује деци са територије АП Косово и Метохија, која учествују у активностима које држава организује. Говорио је о питањима које се односе на тзв. Косово у међународном спорту и о упозорењима светских и европских федерација. Министар је рекао да Министарство спорта креира комуникацију са свим странама и да је сугерисано нашим клубовима са територије АП Косово и Метохија да направе у АПР-у секције у Рашки и Новом Пазару, како би имали могућност да организују лиге на територији Републике Србије.

Након расправе, Одбор је већином гласова (8 - ЗА, 2 – НИЈЕ ГЛАСАЛО), одлучио да прихвати Информацију о раду Министарства спорта за период јануар – март 2023. године (број: 02-781/23, од 20. априла 2023. године).

Након гласања, председник Одбора је обавестио присутне, да ће у складу са чланом 229. Пословника Народне скупштине, Одбор поднети извештај о разматрању и прихватању ове информације о раду Министарства спорта, за наведени период.

Друга тачка**: Разматрање Информације о раду Министарства науке, технолошког развоја и иновација за период јануар – март 2023. године (број: 02-809/23, од 25. априла 2023. године)**

Уводне напомене поводом ове тачке дневног реда изнела је др Јелени Беговић, министарка науке, технолошког развоја и иновација. Министарство је, у периоду од јануара до марта 2023. године доделило 600 нових стипендија, 60 уговора за суфинансирање научних скупова, финансирање доктората и чланарина у научним часописима. Закључени су уговори за 2023. годину и завршен је процес пријема 337 најбољих студената у научно-истраживачке организације. Започет је процес формирања радних група (научна звања, положај научника и сопствени приходи научно-истраживачких организација) и постоји добра сарадња са Министарством просвете. Успостављена је платформа е-науке, која је кључна за даљи развој Србије и српских истраживача, јер ће систем спојити све доступне податке и омогућити транспарентност научној заједници и на међународном нивоу. Успостављен је Регистар истраживача и уведени су нови административни дигитализовани поступци. Створени су услови за праћење продукције и за званичну статистику, која је важна за даљи развој науке. У области технолошког развоја и иновација истакла је значај пројеката који се односе на институте, међународно умрежавање и повећање броја „старт-ап“ компанија. Спроводи се подршка Фонду за иновационе делатности и Фонду за науку. Битна је и област вештачке интелигенције, као и напредак у овој области и даљи рад на правној регулативи. Министарка је истакла и бенефите из посете Великој Британији, која је реализована у извештајном периоду. Као кључну ствар је издвојила, да је наука главни покретач економског развоја и напретка у области индустрије. Такође, напоменула је корисност присуства на Светском панелу влада. Организован је и Форум за научну и пословну сарадњу Србије и Италије, коме је присуствовала и министарка образовања Италије, а потписан је и Меморандум о разумевању између две земље. Италија је други партнер Србије по бројности пројеката у области науке и сарадња са Италијом је природна и приоритетна. Србија у „Хорајзен“ учествује у 142 пројекта. Србија има успешност више од 20%, што је изнад просечног светског нивоа. Фонд за науку има тренутно 8 програма у реализацији, планиран је нови позив за пројекте Фонда за иновације. Позитиван пример је везан за ваучере који се односе на сарадњу науке и привреде. Битан је и програм ”Катапулт”, 1,8 милиона евра којима се финансира 20 стартап компанија. У марту месецу су основана два фонда предузетничког капитала, што је потпуно нова појава, лиценцирана друштва за управљање алтернативним инвестиционим фондовима, које улажу у стартап системе. Фонд финсира 86 пројеката а финансира се 1150 студената на основним студијама и 500 студената завршних мастер студија. Уведено је да студенти који студирају у иностранству а фнансира их држава, након завршетка студија имају могућност или да се врате у Србију или да финансијска средства, у висини стипендије, уплате Научно-технолошким парковима, за подршку стартап системима. Када је у питању инфраструктура, министарка Беговић је напоменула да је уложено 34 милиона евра у инфраструктуру (Србија 19 милиона евра) у изградњу новог института и ту ће најбољи студенти и истраживачи моћи да се запосле. Институт Михајло Пупин је развио нови информациони систем „е-аграр“, што је јако битно. Када је реч о научно-технолошким парковима, планира се проширење паркова у Нишу и Чачку и изградња новог парка у Крушевцу. Планира се и проширење парка у Београду, фаза 2. Велики пројекат је Центар изврсности у Крагујевцу, планира се отварање током текуће године. Министарка Беговић је нагласила да је Развојна банка СЕ омогућила кредит за изградњу кампуса, што је јако битно за стем области и за домаћи екосистем. Планира се отварање Сајма технике и техничких достигнућа. У сарадњи са Министарством просвете и Министарством информисања направљене су тематске области на сајму по угледу на представљање Србије на EXPO изложби. У цео процес је укључен Центар за промоцију науке, како би наука била видљивија и била опција младима за успешну каријеру као и за рад на факултету, институту или отварање стартап система.

Проф. др Марко Атлагић, председник Одбора, је отворио дискусију о овој тачки дневног реда.

У дискусији су учествовали проф. др Бранимир Јованчићевић, проф. др Јахја Фехратовић, проф. др Владимир Обрадовић, проф. др Ђорђе Павићевић, проф. др Мирка Лукић Шаркановић

Проф. др Бранимир Јованчићевић, члан Одбора, је говорио о недовршеном процесу евалуације пројеката, недовршеном процесу акредитације истраживача и да се неки изузетни истраживачи налазе у ниским категоријама, да се очекује одговор на питања тематских пројеката (одрживи развој, заштита животне средине и сл.). Проф. Јованчићевић је навео да Србија нема тематске пројекте и да их не финансира кроз своје позиве истраживачима, што је посебно битно у области обновљивих извора енергије. Напоменуо је да постоји озбиљан проблем дискриминације научника због политичке припадности и да би Министарство науке, технолошког развоја и иновација требало тиме озбиљније да се позабави.

Министарка Беговић је одговорила да евалуација касни (пројекат „Призма“) због нових процедура у вези евалуатора, због тога што се иде на међународну независну евалуацију. Процедура је сложена јер се мора ићи на јавне набавке. Министарство покушава да пронађе најбоља решења и да процес евалуације буде издвојен из јавних набавки. У вези категоризације министарка је нагласила да је то примарна активност Министарства и да се од првог дана ради на томе. Навела је да су различите базе података, да постоји проблем плаћања и пребацивања у централизовани репозиторијум. Министарство враћа у истраживачке организације библиотекаре и прави систем који обједињује податке. За четири месеца половина научно-истраживачких организација није направила репозиторијуме. Када су у питању тематски пројекти, Министарство их нема али би они требало да заживе (постоји само неколико њих попут пројеката у вези ковида, вештачке интелигенције, идентитета...). Министарство има комуникацију са Научним саветом Фонда за науку, које је тело одговорно за тематске пројекте. Министарка је рекла да никакви облици дискриминације не долазе у обзир, да друштво заједно мора да ради на елиминацији дискриминације и да политичка опција се не поставља као питање, јер је научна заједница нелинеарна и у науци је битно да ли имате одличан, изванредан или изврстан пројекат, што је једини критеријум за финансирање.

Проф. др Јахја Фехратовић, заменик председника Одбора, је похвалио Извештај о раду Министарства науке, технолошког развоја и иновација и истакао да је ово министарство једно од најзначајнијих и најквалитетнијих. Пододбор за науку је имао прилику да приликом сусрета са министарком и њеним тимом на седници Подобора отклони дилеме и одређена питања народних посланика. Рекао је да Министарству предстоји огроман посао у виду одбране науке. Истакао је да треба да постоји електронски систем е-науке, посебно у хуманистичким наукама.

Проф. др Владимир Обрадовић, члан Одбора, се захвалио на достављеној информацији и оценио да је добра и лака за праћење и читање. Осврнуо се на информацију и дао следеће сугестије: похвалио је повећање средстава за финансирање часописа и затражио додатно финансирање (због испуњавања техничких норми које се захтевају), предложио акцелерацију и стварање обједињених база (због квалитета, рецензената), предложио да допринос науци буде фундаменталан и да се нађе начин да људи који остварују натпросечне резултате буду адекватно награђени (као што се то нпр. ради у области спорта са државним признањима). Обрадовић је замолио да се у наредном периоду размотри опредељивање средстава за публиковање у систему Отворене науке, јер је све више часописа који наплаћују објављивање а Србија нема средстава, те ће доћи до опадања индекса земље. Рекао је да интердисциплинарност није довољно препозната и да не постоји матични одбор за интердисциплинарност. Предложио је да представници Фонда за науку и Фонда за иновационе делатности убудуће присуствују седницама Одбора када свој извештај о раду презентује Министарство науке, технолошког развоја и иновација.

Министарка Беговић је обећала да ће следећа информација бити боља и нагласила је да ће сви предлози бити размотрени. У вези награђивања напоменула је да Министарство и Фонд за младе таленте има механизме за награђивање и да постоји интерес да се награде уведу или да се обезбеде средства за финансирање (као нпр. на одлазак на светска првенства).

Проф. др Ђорђе Павићевић, члан Одбора, је сугерисао да се из информације не виде проблеми који постоје, а које треба решавати. Одбор би по овом питању требао да буде много конструктивнији. Нагласио је да је инфраструктура у Крагујевцу требала да буде завршена 2017. године. Предложио је да директорка Фонда за науку треба да буде позвана на неку од наредних седница Одбора, јер је у њеној надлежности да обезбеди континуитет пројеката и да у овој области има највише проблема. Касни се са редовним пројектима и губи велики новац који постоји за инвестирање у науку. Павићевић је изнео своје мишљење, да Центар за промоцију науке има проблем са растућим скептицизмом према науци у друштву. Навео је пример одличног часописа „Елемент“, који није адекватно промовисан, не постоји на сајту и није доступан.

Министарка Беговић је рекла да ће објекат у Крагујевцу бити готов до краја текуће године и да се касни са његовом реализацијом због међуљудских, техничких и организационих проблема. Биће то јединствен центар где ће се пребацити за почетак Институт за информационе технологије. Министарка се сложила да је часопис ”Елемент” веома значајан и да треба омогућити да буде доступан.

Проф. др Мирка Лукић Шаркановић, члан Одбора, је напоменула да је информација јасна и прецизна, да је Министарство науке, технолошког развоја и иновација пуно радило у извештајном периоду, у тешком амбијенту, јер се ствари у систему тешко мењају. Похвалила је концепт „е-науке“, електронски избор у више звање као и Регистар продукције истраживача у електронском облику. Сматра да треба размотрити нове пројекте, заложила се за тематске области и напоменула да кадар са медицинских грана има два национална часописа у којима се дуго чекају одговори за рецензенте. Постоји проблем са пријавама и ценом штампања и треба омогућити да наши референтни часописи ефикасније раде.

Министарка Беговић је рекла да многи ни не знају да постоји Фонд за науку и да је то проблем. Идеја фонда је увођење компетитивности, добијање новца за истраживање, а да тренутно држава уплаћује велики новац за пројекат ”Хорајзон”. Део научне заједнице је обучен и припремљен да учествују у пројектима и да се боре за финансирање пројеката. Проблем рецензената је глобалан, има много фондова и часописа а број људи који могу да буду рецензенти се споро увећава.

Проф. др Марко Атлагић, председник Одбора, је подржао информацију, захтевао да директорка Фонда за науку Републике Србије убудуће буде присутна на седницама Одбора када Министарство науке, технолошког развоја и иновација буде убудуће подносило извештај о раду и да је потребно да присуствују и представници Завода за унапређивање образовања и васпитања. Председник Атлагић је назначио да је велики проблем што не постоји интердисциплинарност и да постоје проблеми у категоризацији часописа и у матичним одборима где појединци условљавају нивое часописа својим запошљавањем на факултетима. Проф. Атлагић се заложио са промене у начину реализације различитих пројеката и захвалио министарки на образложењима.

Након расправе, Одбор је већином гласова (8 - ЗА, 3 – НИЈЕ ГЛАСАЛО), одлучио да прихвати Информацију о раду Министарства науке, технолошког развоја и иновација за период јануар – март 2023. године (број: 02-809/23, од 25. априла 2023. године).

Након гласања, председник Одбора је обавестио присутне, да ће у складу са чланом 229. Пословника Народне скупштине, Одбор поднети извештај о разматрању и прихватању ове информације о раду Министарства науке, технолошког развоја и иновација, за наведени период.

Трећа тачка**: Разматрање Извештаја Министарства просвете у вези са случајем етикетирања доцената и професора Факултета политичких наука Универзитета у Београду (број: 9-528/23-3, од 12. априла 2023. године)**

Уводне напомене поводом ове тачке дневног реда изнео је Марко Атлагић, председник Одбора и подсетио да су иницијативу за разматрање случаја етикетирања доцената и професора Факултета политичких наука Универзитета у Београду предложили проф. др Владимир Обрадовић и др Зоран Лутовац. Напоменуо је да су достављени извештаји Министарства просвете, Министарства унутрашњих послова и Министарства науке.

Ивица Радовић, државни секретар Министарства просвете, је назначио да се Министарство просвете обратило Факултету политичких наука са захтевом да достави информацију о овом догађају. На основу добијеног одговора од Факултета, Министарство је сачинило извештај, који је достављен Одбору. Државни секретар Радовић је затим прочитао извештај члановима Одбора. Нагласио је да су доценти и професори били ангажовани на научно-истраживачком пројекту који је спроведен са колегама из Приштине. Изнео је информацију, за коју каже да је проверена а није садржана, односно да се ради о пројекту ФПН-а који није финансирала држава, о аутономној комуникацији ФПН-а и НЕД-а, америчка невладина организација у оквиру пројекта ” Serbia - Kosovo research fellowship” и да овај пројекат није део домаћег система.

Проф. др Владимир Обрадовић, члан Одбора, је рекао да су нека документа добијена касно, непосредно пред седницу и затражио од председника Одбора да поштује Пословник и да се на време достављају материјали члановима Одбора. Напоменуо је да кршење Пословника није добар начин да се води Одбор и да се чланови Одбора свесно доводе у незгодну ситуацију, тако да чланови Одбора могу неоправдано оптужити министре да нису правовремено доставили затражене извештаје. Изразио је чуђење да се овим случајем није бавио Пододбор за науку и високо образовање. Захвалио се представницима Министарства на поднетом извештају и додатном тумачењу. Рекао је да се овакве ствари не смеју више догађати ни толерисати, те да чланови Одбора нису сазнали ко су виновници, да ли се догађај може поновити и слично. Предложио је да се тражи извештај од тужилаштва, да се добије информација да ли су идентификована лица која су учествовала у овом инциденту и у којој фази се налази цео поступак. Поводом догађаја у ОШ ”Владислав Рибникар” нагласио је да је повратак деце у среду у школу проблематичан, да је место трауматично и да је за децу, наставнике и запослене то била емотивна катастрофа. Предложио је да се деца из Рибникара упуте у ОШ ”Свети Сава” и друге школе на општини Врачар, како би се избегло враћање у трауматичну средину до краја полугодишта, а да се по хитном поступку промени визуелни идентитет и реновира школа ”Владислав Рибникар”.

Ивица Радовић је рекао да ће пренети надлежнима предлог посланика Обрадовића и да ће иницијатива ићи ка Градској управи града Београда. Рекао је да у медијима постоји информација да један број родитеља не жели да шаље децу у школу и да је ово питање веома комплексно.

Председник Одбора проф. др Марко Атлагић је рекао да су дописи министартава стигли на време. По његовом мишљењу било је непотребно достављати извештаје Министарства унутрашњих послова и Министарства науке по овом питању, пошто су ти извештаји кратки, а да је најбитнији извештај Министарства просвете.

Проф. др Јахја Фехратовић, заменик председника Одбора, је рекао да је примереније да се о овој теми расправља на седници Одбора него на седници Пододбора за науку и високо образовање. Назначио је да је све добро урађено, да су прикупљени потребни подаци и да осуђује непримерен начин поступања непознатих лица према колегама са факултета. По његовом мишљењу није препоручљиво да Одбор поставља било каква питања тужилаштву, због потенцијалног вршења притиска на спровођење истражних радњи и треба сачекати завршетак истраге. Похвалио је као моралан чин оставку министра Ружића након немилог догађаја у ОШ „Владислав Рибникар“ и заложио се за посебну седницу када све чињенице буду јасне и доступне, у вези са овим трагичним догађајем.

Проф. др Павићевић, члан Одбора, је подсетио да је прошло два месеца од догађаја на ФПН-у и да нема никаквих разлога да се тек сада расправља. Рекао је да је евидентан један облик опструкције расправе по овом питању, да је главни фокус на надлежним органима. Савет ФПН је касно реаговао у вези са овим случајем. Проф. др Павићевић је истакао да је требало чак два месеца да Одбор добије одговор Министарства науке у којем су навели да ово министарство није надлежно по овом питању. Изгубљена су два месеца за три папира, како би могло да се расправља о нечему, о чему су се већ сви други изјаснили. Слична ствар је са предлозима закона, одржана је јавна расправа, а чланови Одбора ће имати прилику тек да дају амандмане и опет неће бити расправе о важним питањима, као нпр, куда иде образовни систем и да ли је дуално образовање генијално. Не постоји амбијент за расправе о важном систему као што је систем образовања. Павићевић је рекао да не треба да расправљамо о стипендијама, да „Фулбрајт“ даје стипендије и треба рећи да је пројекат добио сва одобрења која су потребна да би се могао реализовати.

Проф. др Марко Атлагић је рекао да Одбор, као озбиљно радно тело, треба да ради са валидном документацијом коју достављају надлежна министарства и институције и не може реаговати на разноразне спекулације и таблоидне наслове. Нагласио је да се може ставити на дневни ред тема образовања и васпитања као посебна тема на некој од наредних седница. Када је у питању извештај ФПН, нисмо видели назив пројекта. Реч је о сарадњи ФПН и Филозофског факултета у Приштини, што је прикривено у допису. Пројекат није државни и питање је ко га финансира. Нагласио је да је индикативно то што је скуп одржан на годишњицу погрома Срба, а дан после тога је председник Србије ишао у Брисел и биле су тензије у друштву. Питање је како партнер ФПН у овом пројекту није Факултет политичких наука, него Филозофски факултет из Приштине. Веома је важно да је факултет осудио овај догађај, да су Министарства поднела извештај и да је Одбор примио све информације к знању. Читав процес је још у истрази, у извештајима не пише где се овај инцидент догодио, да ли на факултету или изван њега. Одбор нема компетенције да суди а Савет факултета је требао доставити детаљнији извештај.

Ивица Радовић, државни секретар је нагласио да је веома битна ствар, да Министарство науке није одобрило овај пројекат, као ни претходно Министарство просвете, науке и технолошког развоја. Рекао је да њему не смета сарадња у оквиру Фулбрајтове стипендије и да нема разлога дисквалификовати тај пројекат. Нагласио је да му смета реч ” Serbia - Kosovo research fellowship” јер захтева одређену политичку прецизност. Сарадњу не треба дисквилифовати али треба препознати прецизност у ширем политичком контексту.

Проф. др Владимир Обрадовић је истакао да је изненађен стварима које је изнео у свом излагању председник Одбора и да председник Одбора не треба да наводи погрешне закључке. Нагласио је да не постоји обавеза да Министарство одобри пројекат. По процедури пројекат није ни ишао у Министарство, тако да оно и није требало да га одобри. Уколико постоји сумња да је било повреде закона у овом случају, треба послати инспекцију која то треба да реши. Проф. Обрадовић је поставио питање шта би се десило да трибина није отказана и да ли би у том случају било насиља. Заложио се за упућивање дописа тужилаштву по овом питању.

Државни секретар Радовић је рекао да није реч о пројекту који је подржан из буџета РС и да Министарство није имало увид у то какав је пројекат у питању. Министарство је доставило упутство како се поступа када се спроводи пројекат у сарадњи са Приштином и свака инститиција ове земље мора да се придржава инструкције. Нагласио је да се факултет није обратио Министарству када је овај пројекат у питању и да није поступио како треба.

Проф. др Павићевић је изнео је своје мишљење да је тежња да се амнестирају групе које су изазвале инцидент и које су малтретирале људе на факултету неколико месеци. Проф. Павићевић је нагласио да релативизацију целокупног овог случаја није очекивао на седници Одбора.

Саставни део овог записника је тонски снимак 10. седнице Одбора за образовање, науку, технолошки развој и информатичко друштво

(http://217.26.67.44/filesnsrs/odbor/odbor2023050810.mp4).

Седница је завршена у 13,50 часова.

СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Дејан Јевтовић проф. др Марко Атлагић